[pic] | ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ |

Βρυξέλλες, 21.4.2008

COM(2008) 175 τελικό

2006/0130 (COD)

ΑΝΑΚΟΙΝΩΣΗ ΤΗΣ ΕΠΙΤΡΟΠΗΣ ΠΡΟΣ ΤΟ ΕΥΡΩΠΑΪΚΟ ΚΟΙΝΟΒΟΥΛΙΟ σύμφωνα με το άρθρο 251 παράγραφος 2 δεύτερο εδάφιο της συνθήκης ΕΚ σχετικά με την

κοινή θέση του Συμβουλίου ενόψει της έγκρισης του κανονισμού του Ευρωπαϊκού Κοινοβουλίου και του Συμβουλίου σχετικά με κοινούς κανόνες εκμετάλλευσης των αεροπορικών γραμμών στην Κοινότητα (αναδιατύπωση)

2006/0130 (COD)

ΑΝΑΚΟΙΝΩΣΗ ΤΗΣ ΕΠΙΤΡΟΠΗΣ ΠΡΟΣ ΤΟ ΕΥΡΩΠΑΪΚΟ ΚΟΙΝΟΒΟΥΛΙΟσύμφωνα με το άρθρο 251 παράγραφος 2 δεύτερο εδάφιο της συνθήκης ΕΚσχετικά με την

κοινή θέση του Συμβουλίου ενόψει της έγκρισης του κανονισμού του Ευρωπαϊκού Κοινοβουλίου και του Συμβουλίου σχετικά με κοινούς κανόνες εκμετάλλευσης των αεροπορικών γραμμών στην Κοινότητα (αναδιατύπωση)

(Κείμενο που παρουσιάζει ενδιαφέρον για τον ΕΟΧ)

1. ΙΣΤΟΡΙΚΟ

Ημερομηνία διαβίβασης της πρότασης στο ΕΚ και στο Συμβούλιο (COM(2006) 396 – 2006/0130 (COD)) | 18 Ιουλίου 2006 |

Ημερομηνία γνωμοδότησης της Ευρωπαϊκής Οικονομικής και Κοινωνικής Επιτροπής: | 31 Μαΐου 2007 |

Ημερομηνία γνωμοδότησης του Ευρωπαϊκού Κοινοβουλίου σε πρώτη ανάγνωση: | 11 Ιουλίου 2007 |

Ημερομηνία έγκρισης της κοινής θέσης με ομοφωνία: | 18.4.2008 |

2. ΣΤΟΧΟΣ ΤΗΣ ΠΡΟΤΑΣΗΣ ΤΗΣ ΕΠΙΤΡΟΠΗΣ

Στις 18 Ιουλίου 2006 η Επιτροπή ενέκρινε πρόταση κανονισμού σχετικά με τους κοινούς κανόνες εκμετάλλευσης των αεροπορικών γραμμών στην Κοινότητα (αναδιατύπωση)· ο εν λόγω κανονισμός θα αντικαταστήσει τους τρεις κανονισμούς 2407/92, 2408/92 και 2409/92 (κοινώς αποκαλούμενους «τρίτη δέσμη μέτρων για τις αερομεταφορές»)[1]

Οι κύριες πτυχές της προτεινόμενης αναδιατύπωσης είναι οι ακόλουθες:

1. Ενίσχυση των απαιτήσεων σε θέματα χορήγησης και ανάκλησης αδειών εκμετάλλευσης :

2. Ενίσχυση των απαιτήσεων σε θέματα μίσθωσης αεροσκαφών :

3. Αποσαφήνιση των κανόνων που εφαρμόζονται στις υποχρεώσεις παροχής δημόσιας υπηρεσίας (ΥΔΥ) : οι εν λόγω κανόνες επανεξετάστηκαν με σκοπό τη μείωση του διοικητικού φόρτου, την αποφυγή της υπέρμετρης προσφυγής στις ΥΔΥ προειμένου να αποφευχθεί η ελευθέρωση ορισμένων αγορών στον ανταγωνισμό και την αύξηση του αριθμού των υποψηφίων στις διαδικασίες υποβολής προσφορών.

4. Διασαφήνιση του πλαισίου των σχέσεων με τρίτες χώρες : η πρόταση αντικαθιστά εξ ολοκλήρου τις ισχύουσες διμερείς συμφωνίες μεταξύ κρατών μελών οι οποίες εξακολουθούν να περιορίζουν την ελευθερία παροχής υπηρεσιών αερομεταφορών.

5. Αποσαφήνιση των κανόνων κατανομής της εναέριας κυκλοφορίας μεταξύ αερολιμένων : η σημερινή διαδικασία σε δύο στάδια (καθιέρωση αερολιμενικού συστήματος και καθορισμός των κανόνων κατανομής της εναέριας κυκλοφορίας) αντικαθίσταται από μια διαδικασία ενός σταδίου, όπου εγκαταλείπεται η έννοια του «αερολιμενικού συστήματος».

6. Βελτίωση της προστασίας των δικαιωμάτων των καταναλωτών (διαφάνεια τιμών και αποφυγή διακρίσεων) : η πρόταση προβλέπει ότι τα αεροπορικά ναύλα πρέπει να περιλαμβάνουν το σύνολο των φόρων, επιβαρύνσεων και τελών που επιβάλλονται και ότι οι αερομεταφορείς πρέπει να δημοσιεύουν διεξοδικές πληροφορίες σχετικά με τα επιβαλλόμενα ναύλα μεταφοράς επιβατών και τα κόμιστρα μεταφοράς εμπορευμάτων και τους σχετικούς όρους.

3. ΠΑΡΑΤΗΡΗΣΕΙΣ ΣΧΕΤΙΚΑ ΜΕ ΤΗΝ ΚΟΙΝΗ ΘΕΣΗ

Η κοινή θέση δεν αποτελεί μόνο θέση του Συμβουλίου, αλλά αντικατοπτρίζει επίσης τον συμβιβασμό στον οποίο κατέληξαν τα τρία θεσμικά όργανα μετά από τις διαπραγματεύσεις που πραγματοποιήθηκαν το φθινόπωρο του 2007. Ο πρόεδρος της Επιτροπής Μεταφορών και Τουρισμού του Ευρωπαϊκού Κοινοβουλίου ανέφερε σε επιστολή του στην προεδρία του Συμβουλίου ότι, υπό αυτές τις συνθήκες, συνιστά στην επιτροπή TRAN να εγκρίνει την κοινή θέση ως έχει σε δεύτερη ανάγνωση, με την προϋπόθεση ότι θα συμπεριλαμβάνεται η ορολογία περί μίσθωσης αεροσκαφών με πλήρωμα η οποία προτάθηκε από το Ευρωπαϊκό Κοινοβούλιο.

Ο εν λόγω συμβιβασμός, μαζί με το αίτημα του ΕΚ, εγκρίθηκε από το Συμβούλιο στο πλαίσιο του Συμβουλίου Μεταφορών, Τηλεπικοινωνιών και Ενέργειας της 30ής Νοεμβρίου 2007.

Εκτός από το συγκεκριμένο σημείο, τα άλλα σημεία που αποτέλεσαν αντικείμενο διαβούλευσης μεταξύ των τριών θεσμικών οργάνων, για τα οποία επετεύχθη ο συμβιβασμός που συμπεριλαμβάνεται στην κοινή θέση, αφορούν:

- Την κοινωνική διάσταση της εσωτερικής αγοράς : τα δύο θεσμικά όργανα αρκέστηκαν σε μια «αιτιολογική σκέψη» (αιτιολογική σκέψη 8α) με την οποία υπενθυμίζονται οι υποχρεώσεις των κρατών μελών όσον αφορά την εφαρμογή της σχετικής εθνικής και ευρωπαϊκής κοινωνικής νομοθεσίας. Εξάλλου, η Επιτροπή δεσμεύτηκε να ενημερώσει τα δύο θεσμικά όργανα για τα αποτελέσματα της μελέτης που διεξάγει σχετικά με τον αντίκτυπο της εσωτερικής αγοράς αερομεταφορών στην απασχόληση και στις συνθήκες εργασίας·

- Την οικονομική ευρωστία για την κάλυψη της επιστροφής χρημάτων στους επιβάτες και του επαναπατρισμού τους σε περίπτωση πτώχευσης : στο κείμενο δεν γίνεται πλέον καμία αναφορά, αλλά η Επιτροπή θα μελετήσει τη σκοπιμότητα και τις συνέπειες κάθε μέτρου που προβλέπει την υποχρέωση ασφάλισης για την επιστροφή του αντιτίμου του εισιτηρίου και την κάλυψη των εξόδων επαναπατρισμού·

- Τις εξωτερικές σχέσεις : το Συμβούλιο απέρριψε κατηγορηματικά την εν λόγω διάσταση. Με μέλημα την επίτευξη συμβιβασμού προκειμένου να διευκολυνθεί μια συνολική συμφωνία μεταξύ όλων των θεσμικών οργάνων, η Επιτροπή απεδέχθη να μην περιλαμβάνονται πλέον οι διατάξεις που αφορούν τις εξωτερικές σχέσεις, προέβη όμως σε κοινή δήλωση με τα κράτη μέλη σχετικά με τη συνεργασία για την πρόσβαση τρίτων χωρών στην εσωτερική αγορά αερομεταφορών. Επιπροσθέτως, προέβη σε μονομερή δήλωση σχετικά με τους περιορισμούς των διακανονισμών που αφορούν την εκτέλεση πτήσεων με κοινό κωδικό ("codeshare") από κοινοτικούς αερομεταφορείς και μεταφορείς τρίτων χωρών, όπως αναφέρονται στο νέο άρθρο 15 παράγραφος 5·

- Κατανομή της κυκλοφορίας μεταξύ αερολιμένων : το νέο άρθρο 19 επιτρέπει την κατανομή της κυκλοφορίας μεταξύ αερολιμένων υπό τον όρο ότι οι αερολιμένες:

- εξυπηρετούν την ίδια πόλη ή το ίδιο αστικό συγκρότημα,

- εξυπηρετούνται από κατάλληλη υποδομή μεταφορών η οποία επιτρέπει, στο μέτρο του δυνατού, την άμεση σύνδεση που επιτρέπει την πρόσβαση στον αερολιμένα σε λιγότερο από 90 λεπτά, συμπεριλαμβανομένης, ενδεχομένως, της διασυνοριακής σύνδεσης,

- συνδέονται μεταξύ τους και με την πόλη ή το αστικό συγκρότημα που πρέπει να εξυπηρετούν με συχνές, αξιόπιστες και αποτελεσματικές δημόσιες συγκοινωνίες,

- παρέχουν τις αναγκαίες υπηρεσίες στους αερομεταφορείς και δεν υπονομεύουν αδικαιολόγητα τις εμπορικές τους ευκαιρίες.

- Ενημέρωση όσον αφορά τις τιμές : το πεδίο εφαρμογής της υποχρέωσης για διαφάνεια όσον αφορά την ενημέρωση και για αποφυγή των διακρίσεων επεκτάθηκε σε όλες τις πτήσεις που αναχωρούν από την Κοινότητα, συμπεριλαμβανομένων των πτήσεων που εκτελούνται από εταιρείες τρίτων χωρών (άρθρο 24). Εφεξής, οι τελικές τιμές που αναγγέλλονται για τις εν λόγω πτήσεις θα πρέπει να περιλαμβάνουν τα ναύλα, τους φόρους, τα αερολιμενικά τέλη και τα λοιπά τέλη, πρόσθετες επιβαρύνσεις και δαπάνες. Μια «αιτιολογική σκέψη» (η αιτιολογική σκέψη 15) ενθαρρύνει τις κοινοτικές εταιρείες να επιδεικνύουν το ίδιο επίπεδο διαφάνειας για τις πτήσεις με προορισμό αερολιμένα της Κοινότητας.

Η Επιτροπή εκφράζει την ικανοποίησή της διότι μετά την ολοκλήρωση των διοργανικών διαπραγματεύσεων οι νέοι κανόνες βελτιώθηκαν σημαντικά και είναι σαφέστεροι.

4. Συμπέρασμα

Η Επιτροπή θεωρεί ότι η κοινή θέση του Συμβουλίου συμβάλλει στη διατήρηση του πρωταρχικού στόχου και του πνεύματος της πρότασής της και συνεπώς είναι σε θέση να τη στηρίξει. Εκφράζει την ικανοποίησή της διότι η κοινή θέση αντικατοπτρίζει την εικόνα των διοργανικών διαπραγματεύσεων επιτρέποντας την έγκριση της πρότασής της ήδη κατά το στάδιο της δεύτερης ανάγνωσης.

[1] Κανονισμός (ΕΟΚ) αριθ. 2407/92 περί της εκδόσεως αδειών των αερομεταφορέων (ΕΕ L 240 της 24.08.1992, σ.1) - Κανονισμός (ΕΟΚ) αριθ. 2408/92 για την πρόσβαση των κοινοτικών αερομεταφορέων σε δρομολόγια ενδοκοινοτικών αεροπορικών γραμμών (ΕΕ L 240 της 24.08.1992, σ. 8) - Κανονισμός (ΕΟΚ) αριθ. 2409/92 για τους ναύλους και τα κόμιστρα των αεροπορικών γραμμών (ΕΕ L 240 της 24.08.1992, σ. 15)